ZAPISNIK
3. sjednice Vijeća MO „Kralj Petar Svačić“
održane u srijedu, 18. kolovoza 2021. u 10,00 sati u prostorima MO Kralj Petar Svačić, Preradovićeva 29

Nazočni članovi Vijeća MO: Ivana Nemec, Tamara Božić, Ana-Marija Huzjan
Ostali nazočni: Goran Roje, građanin MO
Predsjednica Vijeća utvrđuje da je nazočna većina članova Vijeća te su stvoreni uvjeti za održavanje sjednice.
Predsjednica Vijeća predlaže usvajanje Zapisnika s prethodne sjednice Vijeća i otvara raspravu o istome. Budući da nema primjedbi na Zapisnik, Vijeće MO „ Kralj Petar Svačić“ jednoglasno usvaja zapisnik s prethodne, 2. sjednice Vijeća MO „ Kralj Petar Svačić“.
Predsjednica Vijeća predlaže sljedeći 

DNEVNI RED
1. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora 
2. Prijedlog članova za školske i domske odbore
3. Problem odvodnje u dječjem parku na Trgu kralja Petra Svačića
4. Učestalost policijskih ophodnji na području MO „Kralj Petar Svačić“.
5. Smanjenje brzine tramvaja u Mihanovićevoj ulici
6. Osposobljavanje česme u fitness-parku Smogovac
7. Pitanja i prijedlozi
· (Mišljenje u vezi dopisa Skrb o prostorima mjesne samouprave)
Nakon kratke rasprave s Dnevnog reda izbacuje se točka 2. Prijedlog članova za školske i domske odbore, budući da je naknadno postalo jasno da članove predlažu samo oni mjesni odbori na čijem se području nalazi škola ili dom.
Prema prijedlogu predsjednice MO KPS na Dnevni red se uvrštava točka Dežurstvo za građane.
Članice Vijeća MO odlučuju da se s obzirom na objektivne okolnosti izražavanje mišljenja u vezi s dopisom o Skrbi o prostorima mjesne samouprave odgađa za nadolazeće sjednice MO  „ Kralj Petar Svačić“..
Vijećnice MO KPS usvajaju izmjene te novi Dnevni red sada glasi:
1. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora, davanje mišljenja 
1. Dežurstvo članova Vijeća MO „Kralj Petar Svačić“ za građane
1. Problem odvodnje u dječjem parku na Trgu kralja Petra Svačića
1. Učestalost policijskih ophodnji na području MO “ Kralj Petar Svačić“
1. Smanjenje brzine tramvaja u Mihanovićevoj ulici
1. Osposobljavanje česme u fitness-parku Smogovac
1. [bookmark: _GoBack]Pitanja i prijedlozi

1. Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora 

Obrazloženje
Putem Gradskog ureda za mjesnu samoupravu dostavljen nam je Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora, a s primarnom svrhom racionalizacije troškova i smanjenja proračunskih rashoda.
Nakon kraćeg razmatranja Vijeće MO „Kralj Petar Svačić “ donosi sljedeći 

ZAKLJUČAK
Vijeće MO „Kralj Petar Svačić“   jednoglasno podržava Odluku o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora te daje pozitivno mišljenje.

2. Dežurstvo vijećnica MO KPS za građane
Obrazloženje
U svrhu što bolje komunikacije s građanima i rješavanja problema i potreba na području MO „Kralj Petar Svačić “, nužno je organizirati dežurstvo u prostorima MO-a. Nakon kraće rasprave Vijeće MO „Kralj Petar Svačić “ donosi sljedeći 
ZAKLJUČAK
Vijeće MO „Kralj Petar Svačić “ predlaže Gradskom uredu za mjesnu samoupravu, Područni odsjek Donji grad, da za potrebe dežurstva u prostorijama MO „Kralj Petar Svačić“  osigura termin svakog prvog utorka u mjesecu, od 16h do 17h sati.

3. Problem odvodnje u dječjem parku na Trgu kralja Petra Svačića
Obrazloženje
Tijekom velikih kiša u dječjem parku na Trgu kralja Petra Svačića – u kojem postoji samo 1 začepljen slivnik – sva se voda slijeva u javni WC koji služi u tu svrhu. Kako navedena situacija nije prihvatljiva prije svega iz higijenskih razloga, potrebno je riješiti problem.
Nakon kraćeg razmatranja, Vijeće MO „Kralj Petar Svačić“  donosi sljedeći 

ZAKLJUČAK
1. Od Vodoopskrbe i odvodnje d.o.o. zatražit će se čišćenje začepljenog slivnika.
2. Predlažemo Vijeću gradske četvrti Donji grad da u okvir našeg prijedloga s prošle sjednice MO KPS kojim smo zatražili obnovu/proširenje dječjeg parka na Trgu kralja Petra Svačića uključi i bolje rješenje odvodnje, odnosno nužno je izvođenje još jednog slivnika ili drugog zadovoljavajućeg tehničkog rješenja.

4. Učestalost policijskih ophodnji na području MO Kralj Petar Svačić
Od Zagrebačke policije zatražene su dopisom učestalije policijske ophodnje na području MO KPS, a zbog sljedećih problema:
· okupljanje asocijalnih pojedinaca u parku na Trgu kralja Petra Svačića tijekom toplijih mjeseci uslijed čega dolazi do opijanja i uriniranja na javnim površinama, onečišćavanja površina i drugih oblika neprilagođenog ponašanja
· vožnje i parkiranja skutera po nogostupima i parku
· nepropisnog parkiranja ispred kućnog broja 30, Mihanovićeva ulica, u jutarnjim i popodnevnim satima prilikom dovođenja i odvođenja djece iz DV Budućnost

5. Smanjenje brzine tramvaja u Mihanovićevoj ulici
Upućen je dopis kojim se traži smanjenje brzine tramvaja u Mihanovićevoj ulici ZET-u, Gradskom uredu za prostorno uređenje, izgradnju Grada, graditeljstvo, komunalne poslove i promet te Zagrebačkom Holdingu. 
Zasada je stigao odgovor ZET-a – u prilogu – kojim se ustvari ne rješava ništa. 
Nakon kraćeg razmatranja Vijeće MO „Kralj Petar Svačić“ donosi sljedeći
ZAKLJUČAK
Vijeće MO „Kralj Petar Svačić“  pričekat će odgovore drugih nadležnih kako bi moglo odlučivati o daljnjem postupanju.

6. Osposobljavanje česme u fitness-parku Smogovac
Vijeće MO „Kralj Petar Svačić“  pokrenulo je rješavanje pitanja nefunkcionalne česme u fitness-parku Smogovac. Zasad smo na naše upite dobili odgovore od GSKG-a, Vodoopskrbe i odvodnje, Zrinjevca i Gradskog ureda za prostorno uređenje, izgradnju Grada, graditeljstvo, komunalne poslove i promet od kojih su se svi odrekli nadležnosti za česmu. 
Upućen je i dopis pročelnici Gradskog ureda za mjesnu samoupravu, Renati Šimon, te se u svrhu daljnjeg postupanja čeka njezin odgovor. 

7. Pitanja i prijedlozi 
a) G. Roje koji je stigao naknadno na sjednicu izrazio je prigovor glede postavljanja stupića/klamerica za bicikle u Mihanovićevoj ulici na potezu od Kumičićeve do Gundulićeve ulice, a što je bilo predloženo kao rješenje osiguravanja prometa pješaka na navedenoj dionici u Zapisniku 2. sjednice MO „Kralj Petar Svačić“   .
G. Roje navodi da zastupa suvlasnike s kućnog broja 30, Mihanovićeva ulica, koji se protive navedenom rješenju. Navodi kako je razlog protivljenja to što korisnici vrtića koji dovoze djecu iz drugih dijelova grada nemaju gdje parkirati i kako je za njih nužno riješiti problem parkiranja prije nego što se potez osigura stupićima/klamericama za bicikle.
Predsjednica vijeća Ana-Marija Huzjan upozorila je g. Roju da zastupa protuzakonite stavove u sukobu s člankom 82., stavkom 1., točkom 12. koji zabranjuje parkiranje na nogostupu i u pješačkoj zoni. G. Roje nije imao posebnih komentara na to.
Ističemo kako je g. Roje kao bivši predsjednik MO „Kralj Petar Svačić“ u potpunosti upoznat s problemom parkiranja ispred DV Budućnost te je isto tako upoznat s činjenicom da korisnici vrtića imaju rezerviranih 5 parkirnih mjesta u Gundulićevoj ulici, no koja nisu adekvatno regulirana, a pri rješavanju čega smo tražili suradnju Vijeća gradske četvrti Donji grad u Zapisniku s 2. sjednice MO „Kralj Petar Svačić“. Vijeće MO „Kralj Petar Svačić“.  u suradnji s Vijećem gradske četvrti Donji grad poduzet će sve napore kako bi se ta dva zahtjeva odnosno potrebe glede parkiranja korisnika DV Budućnost provela istodobno na zadovoljstvo svih uključenih strana.
Vijeće MO „Kralj Petar Svačić“ smatra da je prigovor koji je iznio g. Roje, a navodno u ime svih suvlasnika, zakonski i logično neutemeljen.
b) G. Roje traži da se ukloni dodatni, samostalni putokazni znak za garažu Cvjetni trg s pločnika Mihanovićeve ulice. U tom smislu uputit ćemo dopis nadležnim službama.

Sjednica je završena u 11,15 h.



Zapisnik vodila: Ana-Marija Huzjan

KLASA: 026-02/21-002/1265
URBROJ: 251-06-11-106-21-2
U Zagrebu, 18. kolovoza 2021. 
                                                                                       PREDSJEDNICA VIJEĆA MO
						                    „KRALJ PETAR SVAČIĆ“
						                           Ana-Marija Huzjan


Prilog: 
1. Fotografija stanja odvodnje uslijed velike kiše u dječjem parku na Trgu kralja Petra Svačića 
2. Dopis upućen Zagrebačkoj policiji 
3. Dopis i odgovor ZET-a na zahtjev za smanjenjem brzine tramvaja u Mihanovićevoj ulici

						
